贈江器博
作者：吳則禮
朝代：宋

paragraphs: 先生行年今七十，植杖端如孤鶴立。
江天小雨作許奇，洲渚横斜鴈行濕。
先生隸法老更精，未要中郎作典刑。
筆含鍾鼎小篆意，啟齒要須斯與冰。
先生宿昔愛彈琴，不愛越琴愛雷琴。
摩挲龜背蛇蚹紋，太和欵識尤出倫。
先生真已棄百事，舊參堯典舜典字。
端有江湖著老儒，笑大耳兒長結眊。
學書初不論永和，書到石鼓才不磨。
不見吏部石鼓歌，往載安得數駱駞。